《赠子瞻 其二》
宋代·徐积

翰林岂特文章工，赤心白日相贯通。先与吴人除二凶，次与吴田谋常丰。

乃与徒役开西湖，狭者使广塞者除。溉田不知几万夫，其田立变为膏腴。

世世可知无旱枯，吴人衣食常有馀。有馀之人善可趣，官司亦可省刑诛。

无穷之利谁与俱，前有白傅后有苏。翰林如此能成务，吴人叩额呼为父。

未知何处立生祠，定是吴山行坐处。翰林却过淮之东，无人不看眉阳公。

玉堂气貌将以恭，又到南城寻老农。仍使尊中酒不空，玉泉最好白醅醲。

便将玉水倾喉咙，须臾醉倒无忧翁。老翁虽醉不敢迂，记得杭州三事书。

欲毗舜智皋陶谟，事防沮隔有所拘。翰林此说若行诸，圣朝惠泽可大敷。

譬如雷雨动天衢，旷然霈然而廓如。无分草木与虫鱼，一时奋振皆沾濡。

满堂饮酒尽欢娱，更无一人泣向隅。老农虽然无所逋，愿同众口齐欢呼。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。